
Apstiprināts ar 2026. gada 11. novembra
SIA „Rīgas meži” Nekustamo īpašumu komisijas 
lēmumu Nr.2 (prot. Nr.2026/42)

Elektroniskās izsoles nolikums
[bookmark: _Hlk126052172]“Par nomas tiesību piešķiršanu elektroniskas izsoles kārtībā uz nekustamā īpašuma “Rīgas pilsētas meža fonds”, Salaspils pagastā, Salaspils novadā, kadastra Nr. 8031 013 0085, zemes vienības ar kadastra apz. 8031 001 0062 daļu 1,75 ha platībā”

1. Izsoles pamatnoteikumi

1.1. Elektroniskās izsoles “Par nomas tiesību piešķiršanu uz nekustamā īpašuma “Rīgas pilsētas meža fonds”, Salaspils pag., Salaspils nov., kadastra Nr. 8031 013 0085, zemes vienības ar kadastra apz. 8031 001 0062 daļu 1,75 ha platībā”, turpmāk – Izsole, nolikums, turpmāk – Nolikums, nosaka kārtību, kādā izsludināma un rīkojama Izsole par zemes nomas tiesību piešķiršanu uz Nolikuma 3.1.punktā norādīto Izsoles objektu.
1.2. Izsoles Nolikums sagatavots saskaņā ar 19.06.2018. Ministru kabineta noteikumiem Nr. 350 “Publiskas personas zemes nomas un apbūves tiesības noteikumi”, 16.06.2015. Ministru kabineta noteikumiem Nr. 318 “Elektronisko izsoļu vietnes noteikumi” un SIA “Rīgas meži” noteikumiem “Nekustamo īpašumu iznomāšanas, nomāšanas un apbūves tiesības piešķiršanas noteikumi”, kas saskaņoti SIA “Rīgas meži” 03.11.2026. dalībnieku sapulces sēdē (protokols Nr. 7, lēm. Nr. 3).
1.3. Izsoles mērķis ir nodrošināt zemes nomas tiesību piešķiršanu uz Nolikuma 3.1.punktā norādīto Izsoles objektu par iespējami augstāko cenu. 

2. Izsoles rīkotājs un komisija

2.1. Izsoles rīkotājs: SIA “Rīgas meži”, reģistrācijas Nr. 40003982628, centrālā biroja (korespondences) adrese O. Vācieša 6, k-1, Rīga, LV-1004; juridiskā adrese O. Vācieša 6, k-1, Rīga, LV-1004; tālr. 67415710; elektroniskā pasta adrese: rigasmezi@rigasmezi.lv, konts LV15PARX0005508860001 AS „Citadele banka”, kods PARXLV22. 
2.2. Izsoles rīkotāja kontaktpersonas:
2.2.1.     Izsoles objekta apskate dabā notiek pēc vienošanās ar Rīgas mežniecības mežzini Ilzi Rašmani, tālr. +371 25720262, elektroniskā pasta adrese: ilze.rasmane@rigasmezi.lv; 
2.2.2.     Juridiska rakstura jautājumos (Nolikums, prasības Izsoles pretendentiem, pieteikuma iesniegšana un izskatīšana) Nekustamo īpašumu pārvaldības daļas Nekustamo īpašumu speciāliste Linda Veide-Veitmane, tālruņa Nr. +371 27332084, elektroniskā pasta adrese: linda.veide@rigasmezi.lv.
2.3. Izsoli rīko un organizē Nekustamo īpašumu komisija, turpmāk - Komisija, kas iecelta un darbojas ar 01.07.2026. valdes lēmumu (prot. Nr. 30., lēm. Nr. 5) “Par grozījumu Nekustamo īpašumu komisijas sastāvā apstiprināšanu”.

3. Izsoles objekts, sākumcena, solis

3.1. Izsoles objekts – SIA “Rīgas meži” piederošā nekustamā īpašuma “Rīgas pilsētas meža fonds”, Salaspils pagastā, Salaspils novadā, kadastra Nr. 8031 013 0085, sastāvā esošās zemes vienības ar kadastra apz. 8031 001 0062 daļa 1,75 ha platībā, turpmāk – Īpašums. Īpašumā atrodas gāzobjekti (gāzes komercuzskaites stacija), tostarp divas pirmsreģistrētas būves ar kadastra apzīmējumu 80310010062001 un 80310010062002, turpmāk gāzobjekti un būves kopā – Būves, kurām nav reģistrētas īpašumtiesības. Īpašuma nomas platība norādīta Īpašuma robežu plānā (1. pielikums).
3.1.1. Izsoles rīkotājs Līguma darbības laikā ir uzsācis veikt zemes vienības ar kadastra apzīmējumu 8031 001 0062, kuras daļa ir Izsoles objekts, sadalīšanu, kadastrālo uzmērīšanu un citas nepieciešamās darbības, lai izveidotu atsevišķu nekustamo īpašumu, kurā ietilpst Nolikuma 3.1. punktā norādītās Būves un to uzturēšanai nepieciešamā teritorija;
3.1.2. Izsoles uzvarētājam saskaņā ar Līguma noteikumiem būs pienākums par saviem līdzekļiem 24 (divdesmit četru) mēnešu laikā no Līguma spēkā stāšanās dienas sakārtot Būvju tiesisko statusu un, ja Izsoles uzvarētājam ir tiesisks pamats īpašumtiesību iegūšanai, nodrošināt īpašumtiesību uz Būvēm reģistrāciju normatīvajos aktos noteiktajā kārtībā;
3.2. SIA “Rīgas meži” īpašuma tiesības uz Īpašumu nostiprinātas Salaspils pagasta zemesgrāmatas nodalījumā Nr. 1701.
3.3. Iznomāšanas mērķis - gāzes apgādes infrastruktūras objektu uzturēšana bez apbūves tiesībām. 
3.4. Līguma termiņš - 10 gadi. Līguma termiņa pagarināšana iespējama Līgumā un normatīvajos aktos noteiktajā kārtībā.
3.5. Izsoles veids - elektroniskā izsole elektronisko izsoļu vietnē https://izsoles.ta.gov.lv. 
3.6. Izsoles objekta sākumcena ir 765,00 EUR/gadā (septiņi simti sešdesmit pieci eiro un 00 centi) gadā, kas noteikta saskaņā ar sertificēta nekustamā īpašuma vērtētāja veikto iespējamo tirgus nomas maksas novērtējumu, neieskaitot pievienotās vērtības nodokli, turpmāk - PVN.  
3.7. Drošības nauda - 765,00 EUR (septiņi simti sešdesmit pieci eiro un 00 centi), turpmāk – Drošības nauda.
3.8. Izsolē nomas tiesības tiek solītas ar augšupejošu soli. Viens izsoles solis ir 150,00 EUR (viens simts piecdesmit eiro un 00 centi). Nomas tiesību ieguvējs iegūst tiesības slēgt Īpašuma nomas līgumu (turpmāk – Līgums) (2. pielikums) ar Iznomātāju.
3.9. Solīšana sākas no 915,00 EUR, kas atbilst sākuma nomas maksas un viena Izsoles soļa summai. 
3.10. Papildus nosolītajai nomas maksai jāmaksā:
3.10.1. atdeves likmi 4% (četri procenti)  apmērā no nosolītās nomas maksas (bez PVN), katru gadu, atbilstoši SIA “Rīgas meži” Nekustamo īpašumu maksas pakalpojumu cenrādim, kas apstiprināts ar SIA “Rīgas meži” 03.12.2025. valdes lēmumu (prot. Nr.47. lēm. Nr.4), turpmāk – Cenrādis;
3.10.2. nekustamā īpašuma nodokli par iznomāto Īpašumu par nomas periodu;
3.10.3. vienreizēju kompensāciju par sertificēta vērtētāja veikto tirgus nomas maksas novērtējumu 484,00 EUR (četri simti astoņdesmit četri eiro un 00 centi), tai skaitā PVN;
3.10.4. vienreizēju maksājumu par zemes nomas tiesību nodibināšanu 748,32 EUR (septiņi simti četrdesmit astoņi eiro un 32 centi), tai skaitā PVN, atbilstoši Cenrādim.
3.11. Pretendents - juridiska vai fiziska persona, kura atbilst Nolikuma 4.1.punkta prasībām.
3.12. Izsoles dalībnieks - Pretendents, kura iesniegtie dokumenti atbilst izsoles Nolikuma prasībām un kurš ir autorizēts dalībai Izsolē.

4. Pretendenti

4.1. Izsolē var piedalīties jebkura fiziska vai juridiska persona: 
4.1.1. kurai pieteikuma dalībai Izsolē iesniegšanas dienā nav nenokārtotu parādsaistību pret Izsoles rīkotāju; 
4.1.2. kura ir reģistrēta normatīvajos aktos noteiktajā kārtībā (attiecas uz juridisku personu), un kura saskaņā ar spēkā esošajiem normatīvajiem aktiem var iegūt nomā nekustamos īpašumus;
4.1.3. kura ir tiesīga veikt Izsoles objekta izmantošanas mērķim atbilstošu saimniecisko darbību un pēc Izsoles rīkotāja pieprasījuma var iesniegt dokumentus, kas apliecina Pretendenta tiesības, tehniskās iespējas vai profesionālo kompetenci nodrošināt Izsoles objektā esošās gāzes apgādes infrastruktūras uzturēšanu;
4.1.4. kurai saskaņā ar likumu “Par nodokļiem un nodevām” (vai valstī, kurā tā reģistrēta vai kurā atrodas tā pastāvīgā dzīvesvieta, saskaņā ar attiecīgās ārvalsts normatīvajiem aktiem), nav neizpildītas saistības Valsts ieņēmumu dienesta (vai atbilstošas ārvalsts kompetentās iestādes) administrēto nodokļu jomā, kuru summa atsevišķi vai kopā pārsniedz 150 EUR. Ja Pretendents reģistrēts ārvalstīs, tad iesniedz attiecīgās valsts kompetentās institūcijas izsniegtu izziņu, kas apliecina Pretendenta atbilstību šī punkta prasībām nosūtot to uz e-pastu: rigasmezi@rigasmezi.lv. 
4.1.5. kurai nav pasludināts maksātnespējas process, nav apturēta tās saimnieciskā darbība vai tā netiek likvidēta;
4.1.6. kura ir iemaksājusi Izsoles rīkotāja norēķinu kontā Nolikuma 6.1. punktā minēto dalības maksu, Nolikuma 3.7. punktā minēto Drošības naudu, kā arī Nolikuma 6.2. punktā noteikto reģistrācijas maksu;
4.1.7. kurai (t.sk. tās valdes vai padomes loceklim, patiesā labuma guvējam, pārstāvēt tiesīgajai personai vai prokūristam, vai personai, kura ir pilnvarota pārstāvēt Pretendentu darbībās, kas saistītas ar filiāli, vai personālsabiedrības biedram, tā valdes vai padomes loceklim, patiesā labuma guvējam, pārstāvēt tiesīgajai personai vai prokūristam, ja Pretendents ir personālsabiedrība) nav noteiktas starptautiskās vai nacionālās sankcijas, vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas;
4.1.8. kuru no publiski pieejamās informācijas ir iespējams pārbaudīt, tai skaitā tā dalībniekus (akcionārus) un patiesā labuma guvējus atbilstoši Noziedzīgi iegūto līdzekļu legalizācijas un terorisma un proliferācijas finansēšanas novēršanas likuma prasībām vai patstāvīgi iegūt droši ticamu informāciju par tiem un Pretendents ir iesniedzis pieprasīto informāciju par Pretendentu, tā dalībniekiem (akcionāriem) un patiesā labuma guvējiem vai ziņas par to, ka patiesā labuma guvēju noskaidrot nav iespējams;
4.1.9. ar kuru pēdējā gada laikā no Izsoles rīkotāja puses nav vienpusēji izbeigts nomas tiesību līgums par līguma noteikumu pārkāpumu;
4.1.10. kurai nav konstatēts reputācijas risks.
4.2. Ja Pretendents neatbilst kādai no Nolikuma 4.1. punktā minētajām prasībām, tas netiek autorizēts dalībai Izsolē. Piedalīšanās Izsolē ir Pretendenta brīvas gribas izpausme.
4.3. Izsoles noteikumi visiem Pretendentiem ir vienādi, un visiem Pretendentiem ir vienādas iespējas sacensties par zemes nomas tiesību iegūšanu. 
4.4. Starp Pretendentiem aizliegta vienošanās, kas varētu ietekmēt Izsoles rezultātus. 

5. Iepazīšanās ar Nolikumu 

5.1. Sludinājums par Izsoli tiek publicēts Tiesu administrācijas uzturētajā elektronisko izsoļu vietnē https://www.izsoles.ta.gov.lv/, Rīgas valstspilsētas pašvaldības tīmekļa vietnē www.riga.lv, Izsoles rīkotāja tīmekļa vietnē www.rigasmezi.lv un AS “Valsts nekustamie īpašumi” tīmekļa vietnē www.vni.lv. 
5.2. Ar elektronisko Nolikuma tekstu bez maksas var iepazīties elektronisko izsoļu vietnē https://izsoles.ta.gov.lv/, Rīgas valstspilsētas pašvaldības tīmekļa vietnē www.riga.lv, Izsoles rīkotāja tīmekļa vietnē www.rigasmezi.lv un AS “Valsts nekustamie īpašumi”’ tīmekļa vietnē www.vni.lv. 
5.3. Izsoles rīkotājam ir tiesības publicēt informāciju par Izsoles izsludināšanu plašsaziņas līdzekļos, kā arī informēt par to personas, kas iepriekš izteikušas vēlmi iegūt nomas tiesības uz Izsoles objektu. 

6. Pretendentu dalības un reģistrācijas maksa

6.1. Pretendentu dalības maksa noteikta 30,00 EUR (trīsdesmit eiro un 00 centi) atbilstoši Komisijas nolikumam (apstiprināts 06.02.2025. valdes sēdē, prot. Nr. 6, lēm. Nr. 4), kas jāiemaksā Nolikuma 2.1. punktā norādītajā Izsoles rīkotāja norēķinu kontā.  Pretendentam dalības maksa netiek atmaksāta. 
6.2. Pretendents samaksā elektroniskās izsoles vietnes administratoram reģistrācijas maksu par dalību Izsolē normatīvajos aktos noteiktajā apmērā saskaņā ar elektronisko izsoļu vietnē reģistrētam lietotājam sagatavotajiem rēķiniem. 


7. Pretendentu pieteikšanās un reģistrācija izsolei 

7.1. Pretendents savlaicīgi reģistrējas elektronisko izsoļu portālā atbilstoši Elektronisko izsoļu vietnes lietošanas noteikumiem (pieejami https://izsoles.ta.gov.lv/noteikumi/1).
7.2. Ja Pretendenta vārdā rīkojas pilnvarota persona, Pretendents, piesakoties Izsolei, papildus iesniedz informāciju un dokumentus par pārstāvības tiesībām, nosūtot to uz Izsoles organizētāja e-pastu: rigasmezi@rigasmezi.lv.
7.3. Elektronisko izsoļu vietnē reģistrēts lietotājs, kurš vēlas piedalīties izsludinātajā Izsolē, līdz Izsoles publikācijā norādītajam pieteikšanās beigu termiņam nosūta Izsoles rīkotājam lūgumu autorizēt to dalībai Izsolē, izmantojot elektronisko izsoļu vietni, kā arī samaksā Nolikuma 6.1. punktā noteikto dalības maksu, Nolikuma 3.7. punktā minēto Drošības naudu, kā arī Nolikuma 6.2. punktā minēto maksu elektroniskās izsoles vietnes administratoram par dalību Izsolē normatīvajos aktos noteiktajā apmērā saskaņā ar elektronisko izsoļu vietnē reģistrētam lietotājam sagatavotajiem rēķiniem. Izsoles pretendents iesniedz informāciju par šajā punktā uzskaitīto maksājumu samaksu, nosūtot maksājumu uzdevumus uz Izsoles organizētāja e-pastu: rigasmezi@rigasmezi.lv. 
7.4. Piesakoties dalībai Izsolē elektronisko izsoļu vietnē, Izsoles Pretendents Nolikumā pieprasītos dokumentus iesniedz elektroniskā formā, nosūtot tos uz Izsoles organizētāja e-pasta adresi: rigasmezi@rigasmezi.lv, ja šajā nolikumā nav noteikts citādi. Dokumentiem, lai tiem būtu juridisks spēks, jābūt noformētiem atbilstoši normatīvajiem aktiem par elektronisko dokumentu noformēšanu un parakstīšanu (t.sk. ar drošu elektronisko parakstu, ja tas ir piemērojams).
7.5. 3 (trīs) darba dienu laikā pēc Nolikuma 7.3. punktā norādīto visu maksājumu samaksas Izsoles rīkotājs veic katra Pretendenta atbilstības Nolikuma 4.1. punkta prasībām pārbaudi, tai skaitā datu bāzēs www.lursoft.lv, VID publiskojamo datu bāzē https://www.vid.gov.lv/vid, kā arī citās datu bāzēs. 
7.6. Pēc Pretendentu atbilstības pārbaudes Izsoles rīkotājs autorizē dalībai Izsolē Pretendentus, kuri atbilst Nolikuma 4.1. punktā minētajām prasībām. 
7.7. Informāciju par autorizēšanu dalībai Izsolē Izsoles rīkotājs elektronisko izsoļu vietnē reģistrētam lietotājam nosūta elektroniski uz elektronisko izsoļu vietnē reģistrētam lietotājam izveidoto kontu. Autorizējot Pretendentu Izsolei, katram Izsoles dalībniekam elektronisko izsoļu vietnes sistēma automātiski izveido unikālu identifikatoru. 
7.8. Pretendents netiek autorizēts Izsolei, ja: 
7.8.1. nav vēl iestājies vai ir beidzies Pretendentu reģistrācijas termiņš;
7.8.2. Pretendents neatbilst kādai no Nolikuma 4.1. punktā noteiktajām prasībām;
7.8.3. nav izpildīti visi Nolikumā noteiktie norādījumi un/vai nav iesniegti visi elektronisko izsoļu platformā un Nolikumā noteiktie dokumenti.
7.9. Reģistrējoties Izsolei Izsoles Pretendents apliecina, ka ir iepazinies ar Izsoles objekta faktisko un juridisko stāvokli, tostarp ar Izsoles objektā esošo Būvju tiesisko un reģistrācijas statusu, tā izmantošanas aprobežojumiem un Nolikuma 2. pielikumā pievienotā Līguma projekta noteikumiem, un apzinās Būvju tiesiskā statusa un īpašumtiesību sakārtošanu saistītos pienākumus, riskus un uzdevumus, un turpmāk apņemas neizvirzīt Izsoles rīkotājam pretenzijas par Izsoles objektu.
7.10. Ziņas par reģistrētajiem Izsoles Pretendentiem un to skaitu nav izpaužamas. 
7.11. Ja Izsoles Pretendents nav reģistrēts par Izsoles dalībnieku, uz pieteikumā norādīto Pretendenta bankas kontu tiek atmaksāta viņa iemaksātā Drošības nauda. 
7.12. Izsoles rīkotājs ar Izsoles Pretendentiem sazinās, izmantojot elektronisko izsoļu vietnē lietotājam izveidotu kontu. 

8. Izsoles norise

8.1. Izsole elektronisko izsoļu vietnē https://izsoles.ta.gov.lv sākas 2026. gada 12. novembrī plkst. 13.00 un noslēdzas 2026. gada 27. novembrī plkst. 13.00. Pieteikšanās termiņš – līdz 2026. gada 17. novembra plkst. 23.59.
8.2. Izsolei autorizētie Izsoles dalībnieki drīkst izdarīt solījumus visā Izsoles norises laikā. 
8.3. Ja pēdējo piecu minūšu laikā pirms Izsoles noslēgšanas noteiktā laika tiek reģistrēts solījums, Izsoles laiks automātiski tiek pagarināts par piecām minūtēm. 
8.4. Ja pēdējās stundas laikā pirms Izsoles noslēgšanas tiek konstatēti būtiski tehniski traucējumi, kas var ietekmēt Izsoles rezultātu, un tie nav saistīti ar sistēmas drošības pārkāpumiem, Izsoles norises laiks tiek automātiski pagarināts līdz nākamās darbdienas plkst. 13.00. 
8.5. Pēc Izsoles noslēgšanas solījumus nereģistrē un elektronisko izsoļu vietnē tiek norādīts Izsoles noslēguma datums, laiks un pēdējais izdarītais solījums. 
8.6. Izsoles rīkotājs var pārtraukt Izsoli, ja tās norises laikā saņemts elektronisko izsoļu vietnes drošības pārvaldnieka paziņojums par būtiskiem tehniskiem traucējumiem, kas var ietekmēt Izsoles rezultātu. Paziņojumu par Izsoles pārtraukšanu publicē elektronisko izsoļu vietnē. 

9. Izsoles rezultātu apstiprināšana un līguma slēgšana

9.1. Pēc Izsoles slēgšanas elektronisko izsoļu sistēma automātiski sagatavo Izsoles aktu. Pēc Izsoles akta saņemšanas, Komisija ne vēlāk kā 5 (piecu) darba dienu laikā sagatavo un paraksta Izsoles protokolu par Izsoles akta un Izsoles rezultātu apstiprināšanu. 
9.2. Pēc Izsoles rezultātu apstiprināšanas Komisija informē Izsoles uzvarētāju par Izsoles rezultātiem rakstveidā uz elektronisko izsoļu vietnē pieteikumā norādīto elektroniskā pasta adresi, nosūtot paziņojumu par Izsoles rezultātu apstiprināšanu un uzaicinot Izsoles uzvarētāju parakstīt Līgumu. Par Izsoles rezultātu paziņošanas dienu uzskatāma diena, kurā Komisija nosūtīja Izsoles uzvarētājam informāciju par Izsoles rezultātiem. 
9.3. Izsoles rīkotājam, ievērojot sabiedrības intereses un lietderības apsvērumus, ir tiesības neiznomāt Izsoles objektu Pretendentam, kurš pēdējā gada laikā pirms elektroniskās Izsoles pirmā reģistrētā solījuma dienas nav labticīgi pildījis ar Izsoles rīkotāju noslēgtajā līgumā noteiktos pienākumus – Pretendentam ir bijuši vismaz trīs maksājumu kavējumi, kas kopā pārsniedz vienu nomas maksas aprēķina periodu, vai Izsoles rīkotājam ir zināmi Īpašuma uzturēšanai nepieciešamo pakalpojumu maksājumu parādi, vai Pretendentam ir jebkādas citas būtiskas neizpildītas līgumsaistības pret Izsoles rīkotāju (piem. konstatēti nesaskaņoti apakšnomas līgumi, patvaļīgas būvniecības pazīmes, nav ievērotas sakārtotas vides prasības un tml.). 
9.4. Lēmums par izsoles rezultātu tiek publicēts Rīgas valstspilsētas pašvaldības tīmekļa vietnē www.riga.lv, Izsoles rīkotāja tīmekļa vietnē www.rigasmezi.lv un Valsts Nekustamie īpašumi tīmekļa vietnē www.vni.lv. 
9.5. Izsoles uzvarētājs ne vēlāk kā nākamo 3 (trīs) dienu laikā pēc Izsoles rezultātā apstiprināšanas un Līguma projekta saņemšanas, paraksta Līgumu.
9.6. Izsoles uzvarētājs Līgumu slēdz atbilstoši Nolikuma 2. pielikumā pievienotajam Līguma projektam. 
9.7. Ja Izsoles uzvarētājs Nolikuma 9.5. punktā norādītajā termiņā nav atsūtījis Izsoles rīkotājam atpakaļ parakstītu Līgumu, Izsoles dalībnieks zaudē iemaksāto Drošības naudu un Izsolē iegūtās tiesības. 
9.8. Nolikuma 9.7. punktā minētajā gadījumā iepriekšējais pārsolītais Izsoles dalībnieks stājas nosolītāja vietā, un viņš kā Izsoles uzvarētājs tiek aicināts parakstīt Līgumu ar savu nosolīto augstāko nomas maksu. 
9.9. Ja arī tas nosolītājs, kas par tādu kļuvis saskaņā ar šī Nolikuma 9.8. punktu, neparaksta Līgumu, viņš zaudē iemaksāto Drošības naudu un Izsolē iegūtās tiesības. Šajā gadījumā tiek lemts par jaunas nomas tiesību izsoles rīkošanu uz attiecīgo Īpašumu.
9.10. Līgums stājas spēkā ar tā savstarpējas parakstīšanas brīdi un ir spēkā līdz tajā noteikto saistību izpildei.
9.11. Informācija par Līguma noslēgšanu ne vēlāk kā 10 (desmit) darba dienu laikā pēc tā noslēgšanas tiek publicēta Rīgas valstspilsētas pašvaldības tīmekļa vietnē www.riga.lv un Izsoles rīkotāja tīmekļa vietnē www.rigasmezi.lv, Valsts Nekustamie īpašumi tīmekļa vietnē www.vni.lv.
9.12. Izsoles uzvarētāja, kurš noslēdzis Līgumu, samaksātā Drošības nauda tiek noteikta kā Līguma saistību izpildes nodrošinājums un tiek atgriezta Līgumā (2. pielikums) noteiktajos gadījumos.
9.13. Pēc Līguma stāšanās spēkā tiek atmaksāta Drošības nauda pārējiem Izsoles dalībniekiem, izņemot Nolikuma 9.14. punktā noteiktos gadījumus.
9.14. Drošības nauda attiecīgajam Izsoles Pretendentam vai Izsoles dalībniekam netiek atmaksāta, ja:
9.14.1. Pretendents ir sniedzis nepatiesas ziņas un tādēļ netiek autorizēts dalībai Izsolē;
9.14.2. Izsoles dalībnieks ir atteicies no dalības Izsolē;
9.14.3. Izsoles dalībnieks Izsoles laikā nepiedalās solīšanā;
9.14.4. Izsoles dalībnieks, kurš atzīts par Izsoles uzvarētāju, nenoslēdz Līgumu Nolikumā norādītajā termiņā;
9.14.5. Izsoles dalībnieks ir veicis darbības, kas bijušas par pamatu atzīt Izsoli par spēkā neesošu. 
9.15. Neatmaksātā Drošības nauda tiek ieskaitīta Izsoles rīkotāja budžetā.

10. Nenotikusi Izsole, spēkā neesoša Izsole un atkārtota Izsole

10.1. Komisija atzīst Izsoli par nenotikušu, ja: 
10.1.1. Izsolei nav pieteicies vai nav reģistrēts neviens Pretendents;
10.1.2. neviens no reģistrētajiem Izsoles dalībniekiem nepiedalās solīšanā;
10.1.3. neviens no Izsoles dalībniekiem, kurš atzīts par Izsoles uzvarētāju, nenoslēdz Līgumu Nolikumā norādītajā termiņā.
10.2. Izsole kopumā tiek atzīta par spēkā neesošu, un tiek rīkota atkārtota Izsole, ja: 
10.2.1. Izsole tikusi izziņota, pārkāpjot šo Nolikumu;
10.2.2. tiek noskaidrots, ka nepamatoti noraidīta kāda Izsoles dalībnieka piedalīšanās Izsolē vai nepareizi noraidīts kāds pārsolījums;
10.2.3. Izsolē starp Izsoles dalībniekiem konstatēta vienošanās, kas ietekmējusi Izsoles rezultātus vai gaitu;
10.2.4. Izsoles objektu iegūst persona, kurai nav bijušas tiesības piedalīties Izsolē. 
10.3. Ja pēc Izsoles izsludināšanas Komisija konstatē, ka ir iestājušies apstākļi, kuru dēļ nav iespējams turpināt tās norisi, Komisija pārtrauc Izsoli.
10.4. Komisijai šajā Nolikuma nodaļā norādītajos gadījumos ir tiesības rīkot atkārtotu Izsoli.

11. Sūdzību iesniegšana

11.1. Ja Izsoles dalībnieks uzskata, ka Izsoles gaitā ir pārkāpti Latvijas Republikā spēkā esošie normatīvie akti un/vai Nolikuma noteikumi, tad viņam ir tiesības iesniegt sūdzību. Sūdzību iesniegšana neaptur Izsoles norisi vai Līguma slēgšanu. 
11.2. Sūdzība ir iesniedzama rakstveidā 3 (trīs) darba dienu laikā no dienas, kad Izsoles dalībnieks ir saņēmis Izsoles akta kopiju, kuru Izsoles dalībniekam ir tiesības pieprasīt ne vēlāk kā 3 (trīs) darba dienu laikā pēc Izsoles slēgšanas. 
11.3. Sūdzībā jānorāda Izsoles dalībnieka nosaukums, reģistrācijas Nr. (juridiskām personām), vārds, uzvārds, personas kods (fiziskām personām), elektroniskā pasta adrese vai oficiālā elektroniskā adrese, kā arī Latvijas Republikā spēkā esošā normatīvā akta vai Nolikuma pārkāpuma būtība. Sūdzību paraksta Izsoles dalībnieks. Tai var tikt pievienoti attiecīgi dokumenti, kas pamato sūdzību. 
11.4. Sūdzība adresējama Izsoles rīkotāja valdei un iesniedzama Izsoles rīkotāja Lietvedības nodaļā, Ojāra Vācieša ielā 6, k-1, Rīgā, LV-1004, vai elektroniski e-pastā rigasmezi@rigasmezi.lv, parakstītu ar drošu elektronisko parakstu. 
11.5. Sūdzība tiek izskatīta 10 (desmit) darba dienu laikā no tās saņemšanas dienas. Ja sūdzības izskatīšanai ir nepieciešams saņemt papildus informāciju, Izsoles rīkotājam ir tiesības pagarināt sūdzības izskatīšanas termiņu, par to informējot sūdzības iesniedzēju. Pēc sūdzības izskatīšanas tiek pieņemts lēmums par Izsoles atzīšanu par nenotikušu vai sūdzības noraidīšanu. 

12. Personas datu aizsardzība

12.1. Izsoles ietvaros Izsoles rīkotājs kā datu pārzinis veic no izsoles Pretendentiem un nomas tiesību ieguvējiem saņemto personas datu apstrādi. Apstrādes nolūks – nekustamo īpašumu pārvaldīšana un apsaimniekošana, kas ietver arī nomas pakalpojumu sniegšanu un nomas tiesību izsoles organizēšanu. Detalizēta informācija par personas datu apstrādi un aizsardzību ir pieejama SIA “Rīgas meži” tīmekļa vietnē www.rigasmezi.lv, sadaļā: https://rigasmezi.lv/publiskojama-informacija/privatuma-pazinojums-arejiem-datu-subjektiem.

13. Izsoles Nolikuma pielikumi 

13.1. Pielikums Nr. 1 Īpašuma robežu plāns;
13.2. Pielikums Nr. 2 Līguma projekts. 

